|  |  |  |  |  |
| --- | --- | --- | --- | --- |
| |  |  |  |  | | --- | --- | --- | --- | |  |  | |  | | --- | | **«РАСЛЫЙМ»**  **Татарстан Республикасы мәгариф һәм фән**  **министры**  **\_\_\_\_\_\_\_\_\_\_\_ И.Г.Һадиуллин**  **«\_\_\_» \_\_\_\_\_\_\_\_\_ 2021 нче ел** | | |

**Туган телдә белем бирү мәктәпләре укучылары өчен**

**2022 нче елда туган (татар) телдән**

**бердәм республика имтиханын уздыру**

**материалларының күрсәтмә варианты**

**Демонстрационный вариант**

**контрольных измерительных материалов для проведения в 2022 году единого республиканского экзамена**

**по родному (татарскому) языку для учащихся**

**школ с родным языком обучения**

разработан федеральным государственным автономным образовательным учреждением высшего образования

«КАЗАНСКИЙ (ПРИВОЛЖСКИЙ) ФЕДЕРАЛЬНЫЙ УНИВЕРСИТЕТ»

подготовлен государственным бюджетным учреждением

«РЕСПУБЛИКАНСКИЙ ЦЕНТР МОНИТОРИНГА КАЧЕСТВА ОБРАЗОВАНИЯ»

утвержден МИНИСТЕРСТВОМ ОБРАЗОВАНИЯ И НАУКИ

РЕСПУБЛИКИ ТАТАРСТАН

Демонстрационный вариант ЕРЭ-11 по татарскому языку, 2022 год ТАТАР ТЕЛЕ (КОД ПРЕДМЕТА- 81) , XI класс

**Эшне башкару өчен күрсәтмә**

Имтихан эшен башкару өчен 210 минут вакыт бирелә. Әлеге вакыт эчендә укучылар 3 өлештән торган эшне башкарып чыгарга тиеш.

Беренче өлеш 30 биремне (1–30) үз эченә ала. Һәр биремгә тәкъдим ителгән 4 вариант җавапның берсен, ягъни дөресен генә сайлап алырга кирәк.

Икенче өлеш 8 биремнән (31–38) гыйбарәт. Бу биремнәргә җавапларны мөстәкыйль рәвештә формалаштырырга кирәк.

Өченче өлештә сезгә бер бирем (39) тәкъдим ителә. Сез бирелгән текст буенча инша язарга тиешсез.

Биремнәрне күрсәтелгән тәртиптә үтәргә киңәш итәбез. Аларны үтәү барышында кыенлык тудырганы килеп чыккан очракта, әлеге биремне калдырып торып, алдагысына күчегез. Вакыт калса, бу биремнәргә кабат әйләнеп кайта аласыз.

Дөрес җавап, катлаулылыгыннан чыгып, бер яки югарырак балл белән бәяләнә. Әлеге балларны бергә кушканнан соң, гомуми балл чыгарыла. Шуңа күрә мөмкин кадәр күбрәк биремнәргә дөрес җавап бирергә һәм күбрәк балл җыярга тырышыгыз.

**Уңышлар телибез!**

**1 нче өлеш**

***1-30 нчы биремнәрнең җавабы сан белән күрсәтелә. Җавапларны 1 нче номерлы җавап бланкына, кирәкле бирем номерыннан уң якка, беренче шакмактан башлап язып куярга кирәк.***

**1** Түбәндәге җөмләләрдән *бит* сүзенең туры мәгънәсе кулланылган очракны билгеләгез.

1) Китап битләре керләнмәсен өчен көмеш кәгазьдән тоткыч ясадым.

2) Тау бите җиләк җыючылар белән чуарланган.

3) Мактау сүзләреннән Гөлиянең бите алсуланды.

4) Ак кәгазь битенә түгәрәк, матур хәрефләр тезелгән.

**2** I зат берлек сандагы тартым белән төрләнгән юнәлеш килешендәге исем кулланылган җөмләне күрсәтегез.

1) Кулына ни тотса, шул төшеп китте.

2) Басыйр үзенең чакыруын ни өчендер яңадан кабатламады.

3) Күк йөзендә меңнәрчә йолдызлар чыкты.

4) Бу җырымны әниемә атап җырладым.

**3** *Мәһабәт* сүзе урынына *мәхәббәт* сүзе кулланылырга тиеш вариантны күрсәтегез.

1) Киртә белән тотып алынган бакчада мич чуены кебек мәһабәт, тыгыз кәбестә башлары гына агарып утыра.

2) Мәһабәт наратлар башына шәфәкъ тияр-тимәс кенә тора.

3) Мәһабәттән күңеле җиде кат күкләргә ашкан мәл иде бу.

4) Мәһабәт гәүдәле бу егет күпләрдә соклану уятты.

**4** Сөйләм сафлыгына зыян китерә торган сүз кулланылган җөмләне билгеләгез.

1) - Һәммә нәрсә ага, бетә торган бу дөньяда ифрат скучно, - диде Шәрәфи.

2) Ул урамда зур бер боз кисәге күрде.

3) Кояш җир йөзенә һәркөн үзенчә чыга.

4) Төзелеш бик озакка сузылганга, без борчыла башладык.

**5** Әдәби тел нормасына туры килмәгән кушымчалы сүз кулланылган җөмләне күрсәтегез.

1) Кагылдың исә кыргый киек кебек чәбәкләнергә тотына.

2) Төшкә таба яңгыр тынды, томан күтәрелә башлады.

3) Председательне бутау ник кирәк соң монда, әбекәччәем?!

4) Әйтегез, җан нидән яралган?

|  |
| --- |
| ***Текстны укыгыз һәм 6-11 нче биремнәрне үтәгез.*** |

|  |
| --- |
| 1) ... 2) Аның янып торган табигатенә чигенү-җиңелү ят сыйфат. 3) Ул хәтта чигенүне дә җиңелү дип саный. 4) Көрәшче өчен чигенү мөмкин хәл түгел <...> ә инде чигенә калса, җиңелү дип бәяләнә. 5) Болай фикер йөртүдә гаделлек тә бар. 6) Ул, ... , түбәндәгедән гыйбарәт. 7) Тоташ бер-ике тапкыр җиңелсә, көрәшченең рухы сыну ихтимал. 8) Әкренләп үз-үзенә ышанычын югалтуы мөмкин. 9) Бусы инде чын-чынлап сыну-җиңелү булачак. 10) Алга таба көрәшче физик яктан да вакытсыз картая һәм инде беркайчан да җиңә алмый. *(И. Таһировтан)* |

**6** Текстның беренче җөмләсе булып килергә тиешле җөмләне билгеләгез.

1) Мин чигенергә яратмыйм.

2) Көрәшче беркайчан да җиңелүне кабул итә алмый.

3) Көрәшчегә көч кирәк.

4) Җиңелү – мескенлек билгесе.

**7** 6 нчы җөмләдәге күп нокталар урынына туры килгән сүзне билгеләгез.

1) хәер

2) билгеле

3) минемчә

4) чөнки

**8** 4 нче җөмләдә <...> тамгасы урынына куелырга тиеш тыныш билгесен билгеләгез.

1) сызык

2) ике нокта

3) нокталы өтер

4) өтер

**9** Җөмләләрнең оештыручы үзәге дөрес күрсәтелгән очракны билгеләгез.

1) ят сыйфат (2 нче җөмлә)

2) җиңелү дип саный (3 нче җөмлә)

3) ышанычын югалтуы мөмкин (8 нче җөмлә)

4) көрәшче картая, җиңә алмый (10 нчы җөмлә)

**10** Текстның 8 нче җөмләсендәге *ышанычын* сүзенең басымы дөрес күрсәтелгән очракны билгеләгез.

1) Ышанычын

2) ышАнычын

3) ышанЫчын

4) ышанычЫн

**11** 5 нче җөмләнең төрен билгеләгез.

1) гади, җәенке, тулы, бер составлы хикәя җөмлә

2) гади, җәенке, тулы, ике составлы, хикәя җөмлә

3) гади, җыйнак, тулы, ике составлы, хикәя җөмлә

4) тезмә кушма җөмлә

**12** Түбәндә бирелгән сүзтезмәләр арасыннан янәшәлек юлы белән бәйләнгән сүзтезмәне күрсәтегез.

1) томанны таратты

2) минем өчен җиңел

3) коры хыял

4) синеңчә эшләү

**13** Җөмләдә аерымланган хәлнең төрен күрсәтегез.

*Алар, бер чәчәктән икенчесенә куна-куна, татлы нектар җыялар. (Г. Хәсәнов)*

1) вакыт хәле

2) урын хәле

3) шарт хәле

4) рәвеш хәле

**14** Җыючы теркәгеч белән килгән тезмә кушма җөмләне күрсәтегез.

1) Газинур да берничә адым алга йөгерергә өлгерде, ләкин кар көрте баскан амбразурадан яңадан көчле ут ыргылды. (Г. Әпсәләмов)

2) Өй эче инә табарлык булып яктырды, һәм дөньяны җимергәндәй, каты итеп күк күкрәде. (М. Әмир)

3) Тышта җил тынып калган, чалт аяз күк йөзенә эре йолдызлар сибелгән, ә урам баганаларындагы утлар турында җемелдәп сыкы коела иде. (М. Маликова)

4) Ул үзе менә монда утыра, тик күңеле генә әллә кайларда йөри. (Ә. Фәйзи)

**15** Сөйләм төгәллеге бозылган җөмләне билгеләгез.

1) Ел саен диярлек мин авылыма кайтып киләм.

2) Ыкның бозлары актарыла, сулар үз ярларына сыеша алмый.

3) Бу әсәр бер авыл тарихыннан алып язылган.

4) Ул халык авыз иҗатын җыюга зур көч куя.

**16** Сүзләр кушылып язылырга тиешле очракны билгеләгез.

1) ел язма, ар як, юл язма, төн як, бер кадәр

2) ата баба, яше карты, өр яңа, көрәнсу шәмәхә

3) ир ат, көне төне, шак шок, иге чиге

4) аң белем, баш ию, җилегенә төшү, ап ак

**17** График принципка буйсынып язылган очракны билгеләгез.

1) алдынгы

2) ямьле

3) электроды

4) көнбагыш

**18** Күп нокталар урынына *ң* хәрефе язылырга тиешле очракны күрсәтегез.

1) ә...кәй, Сө...гать

2) ча...гы, а...лау

3) тө..ге, со...ару

4) боры...гы, иртә..

**19** *власть* сүзенә дөрес кушымча ялганган очракны күрсәтегез:

1) власте

2) власты

3) властьы

4) властъе

**20** Алынма сүзләргә дөрес кушымча ялганган очракны билгеләгез.

1) киностудия – киностудиялы

2) телевидение - телевидениесының

3)станция–станциясыннан

4) циркуль – циркульле

**21** Билгесезлек кисәкчәләренең дөрес язылышын күрсәтегез.

1) әллә кем, уйлагандыр

2) әллә-кем, уйлаган-дыр

3) әлләкем, уйлагандыр

4) әллә кем, уйлаган дыр

**22** Сүзләрдә *ь* билгесе язылган очракны күрсәтегез:

1) кул...югыч, ар...як

2) ел...язма, дик...кать

3) күп...еллык, Әк...лимә

4) тәкат..., сәнгат...

**23** Җөмләдә <...> тамгасы урынына тыныш билгесенең куелышы дөрес билгеләнгән очракны күрсәтегез.

*Гаделнең дә әтисе <...> балта остасы. (Рашат Низами)*

1) ия дә, хәбәр дә баш килештәге исем белән белдерелгәнгә, ике арага сызык куела.

2) ия дә, хәбәр дә баш килештәге исем белән белдерелгәнгә, биредә бернинди дә тыныш билгесе куелмый.

3) санау интонациясе булганга, биредә өтер тыныш билгесе куела.

4) каршы кую интонациясе булганга, биредә ике нокта куела.

**24** Җөмләдә <...> тамгасы урынына тыныш билгесе дөрес куелган очракны күрсәтегез:

*Җил һаман да тынмый <...> тик бераз басыла төште. (М. Мөһдиев)*

1) нокталы өтер

2) өтер

3) сызык

4) тыныш билгесе куелмый.

**25** Аерымланган шарт хәле кулланылган җөмләне күрсәтегез (тыныш билгеләре куелмаган).

1) Курайчыны берничә мәртәбәләр күрсәм дә мин аның кайсы авылдан икәнен белә алмадым.

2) Моңарчы бер дә авыр сүз ишетмәгән сабыйга беркайчан да булмаганча авыр булып китте.

3) Мәрдан абзый да бераз тынычланды.

4) Әгәр минем сүзләремә ышанмасаң йөгереп кайт та көзгегә кара.

**26** Җөмләдә <...> тамгасы урынына тыныш билгесенең куелышы дөрес аңлатылган очракны күрсәтегез:

*Иртә белән һәммәсе <...> бала-чага, яше һәм карты тау буена үткәрелгән Сабантуйга агылдылар. (Г. Галиев)*

1) тиңдәш кисәкләр үзара санау интонациясе белән килгәнлектән, биредә өтер куела.

2) тиңдәш кисәкләрне санап китү көтелгәнлектән, биредә ике нокта куела.

3) каршы кую интонациясе белән әйтелгәнлектән, биредә тиңдәш кисәкләр янына сызык куела.

4) тиңдәш кисәкләр янында гомумиләштерүче сүз килгәнлектән, биредә сызык куела.

**27** Җөмләдә тыныш билгеләре дөрес куелган очракны күрсәтегез.

*Әмма шунысы бик күңелле (1) безнең барыбызның да юллары ачык (2) максатыбыз билгеле. (Г. Әпсәләмов)*

1) (1)өтер, (2) өтер

2) (1) ике нокта, (2) сызык

3) (1) ике нокта, (2) өтер

4) (1) өтер, (2) сызык

|  |
| --- |
| ***Текстны укыгыз һәм 28-30, 31-38, 39 нчы биремнәрне эшләгез.*** |

|  |
| --- |
| 1) Фәттахов елгыр бия янына килде. 2) Ниндидер карарга килеп, ул кесәсенә тыгылды һәм аннан нәни генә пәке чыгарды, авызлык турыннан ике яклап та йөгән каешын кисте. 3) Ат сбруеның җаен ул яхшы белә, шуңа күрә каешларны бөтенләй үк кисеп чыгармады. 4) Алар иң кирәкле вакытында – ат кузгалып киткәндә генә өзелеп чыгарга тиешләр.  5) Ниһаять, Фәләхов иркен сулыш алып, елгыр бияне бер ялгызы калдырып китеп барды. 6) Ә атның үз хуҗасы – урман каравылчысы малае бу вакытта ике кулына ике морожный тотып чираттан чыгып килә иде. 7) Район сабан туеның ямьлелеге, гармун һәм җыр авазларыннан, чабышка әзерләнгән атларның матурлыгыннан башы әйләнгән чагы иде малайның. 8) Аңардан да бәхетле кем булды икән бу мизгелдә.  9) Ат чабышында катнашучылар мәйдан белән янәшәдә генә старт сызыгына тезелделәр. 10) Елгыр кола бия беренчеләрдән булып килеп басты. 11) Аның әледән-әле пошкырырга итенеп уңлы-суллы башын чайкавын сыртына менеп атланган малай яхшыга юрады. 12) Атналар, айлар буе яңакларын сыйпап, ялларын һәм койрыкларын тарап, үз куллары белән ашатып-эчертеп тәрбияләде ич ул аны.  13) Чемпион кушаматлы чабышкысын елгыр кола бия янәшәсенә китереп бастырды Фәләхов. 14) Бармакларыннан агып төшкән соңгы морожныен ялап торган малай моны искә дә алмады. 15) Чемпион тик торган җирендә берөзлексез тынгысызланып тоякларын биетте, ә кола бия исә, сыртындагы малайга нидер әйтергә теләгәндәй, каерылып-каерылып башын болгады, авызлык тимерен чәйнәде.  16) - Әйдәү, кузгалдык егетләр, - диде шунда башына чигүле кара түбәтәй кигән агай.  17) Шуны гына көтеп торган Фәләхов ике аягы белән берьюлы атының касыгына төртеп куйды һәм дуамалланып кинәт йөгәнен уңга, елгыр биягә таба тартты. 18) Ярсып алга томырылам дигән бия арткы аякларына басты, җайдак малай, атын тыя төшәргә чамалап, кинәт бөтен авырлыгын артка ташлады һәм йөгәне-ние белән ат аяклары арасына мәтәлде.  19) Чабышкылар артыннан өермә булып тузан гына күтәрелеп калды. 20)Малай күзләренә тулган кайнар тамчыларны яшерә алмый шырык-шырык борынын тартып кола бия артыннан китеп барды. 21) Юк, авыртудан, сызланудан түгел, шул тикле кеше карап торганда ат өстеннән егылып төшү гарьлегеннән иде булса кирәк аның яшьләре.  22) Мәйдан күздән югалганчы ат белән малай, сүз берләшкәндәй, иелгән башларын күтәрмәделәр. 23) Яңа гына булып узган күңелсезлектә алар икесе дә кемне дә булса башка берәүне түгел **<...>** бары тик үзләрен генә гаепле саныйлар иде. 24) Дөньяда көнчелек, мәкер дигән нәрсәләр булуы хакында һәм кайберәүләрнең мин-минлекләренә хуҗа була алмый, үзенекен итү, максатына ирешү юлында теләсә нинди чарадан да чирканмый эш итәргә сәләтле икәнлеген башларына да китереп карамадылар. 25) Җәй башының шушы матур иртәседәй чаклары иде ич әле аларның.  *(Р. Мөхәммәдиевтән)* |

**28** Текстның төп эчтәлеген чагылдырган җөмләне күрсәтегез.

1) Елгыр кола бия беренчеләрдән булып килеп басты.

2) Ат чабышында катнашучылар мәйдан белән янәшәдә генә старт сызыгына тезелделәр.

3) Малай күзләренә тулган кайнар тамчыларны яшерә алмый шырык-шырык борынын тартып кола бия артыннан китеп барды.

4) Дөньяда көнчелек, мәкер дигән нәрсәләр булуы хакында һәм кайберәүләрнең мин-минлекләренә хуҗа була алмый, үзенекен итү, максатына ирешү юлында теләсә нинди чарадан да чирканмый эш итәргә сәләтле икәнлеген башларына да китереп карамадылар.

**29** Фразеологик әйтелмә кулланылган җөмләне билгеләгез.

1) Ат сбруеның җаен ул яхшы белә, шуңа күрә каешларны бөтенләй үк кисеп чыгармады.

2) Район сабан туеның ямьлелеге, гармун һәм җыр авазларыннан, чабышка әзерләнгән атларның матурлыгыннан башы әйләнгән чагы иде малайның.

3) Шуны гына көтеп торган Фәләхов ике аягы белән берьюлы атының касыгына төртеп куйды һәм дуамалланып кинәт йөгәнен уңга, елгыр биягә таба тартты.

4) Җәй башының шушы матур иртәседәй чаклары иде ич әле аларның.

**30** Гади сөйләм сүзе кулланылган очракны билгеләгез.

1) йөгән каешын кисте (2 нче җөмлә)

2) старт сызыгына тезелделәр (9 нчы җөмлә)

3) авызлык тимерен чәйнәде (15 нче җөмлә)

4) ат аяклары арасына мәтәлде (18 нче җөмлә)

**2 нче өлеш**

|  |
| --- |
| ***Әлеге өлештәге биремнәрне үтәгәндә, үз җавапларыгызны 1 нче номерлы җавап бланкында 31-38 нче саннарының уң ягына беренче шакмактан башлап языгыз. Һәр хәреф яки цифр аерым шакмакка язылырга тиеш. Сүзләр яки цифрлар, санап үтелгәндә, аерым шакмакка куелган өтерләр белән аерыла. Җавапларны язганда, буш шакмаклар калдырырга ярамый.*** |

|  |
| --- |
| ***31–33 нче биремнәргә җавапларны сүзләр белән языгыз.*** |

**31** 9-12 нче җөмләләр арасыннан антонимик парлы сүзне табып, текстта бирелгән формада күчереп алыгыз.

**32** 13-17 нче җөмләләрдән *арка* сүзенең синонимын табып, текстта бирелгән формада күчереп алыгыз.

**33** 23 нче җөмләдә <...> тамгасы урынына куелырга тиешле тыныш билгесен языгыз.

|  |
| --- |
| ***34 - 38 нче биремнәргә җавапларны цифр белән күрсәтегез.*** |

**34** 9- 12 нче җөмләләрдән рус теле аша кергән алынма сүз кулланылган җөмләнең номерын языгыз.

**35** 17- 21 нче җөмләләрдән исем фигыль кулланылган җөмләнең номерын языгыз.

**36** 1- 8 нче җөмләләрдән кереш сүз кулланылган җөмләнең номерын языгыз.

**37** 9 - 15 нче җөмләләрдән тезмә кушма җөмләнең номерын языгыз.

**38** Тексттан кабатлау юлы белән ясалган парлы сүзләр кулланылган җөмләләрнең санын арта бару тәртибендә языгыз.

|  |
| --- |
| ***Барлык җавапларыгызны 1 нче номерлы җаваплар бланкына күчереп язарга онытмагыз.*** |

**3 нче өлеш**

|  |
| --- |
| ***Әлеге өлешкә җавапны 2 нче номерлы бланкта эшләгез. Башта биремнең номерын күрсәтегез (39), аннан соң инша языгыз.*** |

**39** Текст нигезендә инша (сочинение) языгыз.

Текст авторы тәкъдим иткән проблемаларның берсен формалаштырыгыз һәм аңлатыгыз (цитаталар китерү белән артык мавыкмагыз).

Автор (хикәяләүче) позициясен формалаштырыгыз. Укылган текст авторының фикерләре белән килешү яки килешмәвегезне языгыз, сәбәбен аңлатыгыз. Үз җавабыгызны, беренче чиратта, укыганнарыгызга, шулай ук белемегезгә һәм тормышта күзәткән күренешләрегезгә нигезләнеп дәлилләгез (беренче ике дәлил игътибарга алыначак).

Иншаның күләме 150 сүздән дә ким булмаска тиеш.

Укылган текстка нигезләнмичә язылган эш бәяләнми. Әгәр инша сөйләп чыгу яки чыганак текстны теге яки бу аңлатуларсыз тулысынча күчереп язу формасында гына булса, мондый эш 0 балл белән бәяләнә.

Иншаны пөхтә, аңлашылырлык итеп языгыз.

**Татар теленннән имтихан эшен бәяләү системасы**

**81 код**

**1 нче өлеш**

1 нче өлешнең һәм биремендәге дөрес җавап 1 балл белән бәяләнә.

Ике һәм күбрәк (шул исәптән дөрес җавап та), хата җавап яки җавап булмаса, 0 балл куела.

|  |  |  |  |
| --- | --- | --- | --- |
| **Бирем номеры** | **Җавап** | **Бирем номеры** | **Җавап** |
| 1 | 3 | 16 | 1 |
| 2 | 4 | 17 | 3 |
| 3 | 3 | 18 | 2 |
| 4 | 1 | 19 | 1 |
| 5 | 3 | 20 | 4 |
| 6 | 2 | 21 | 1 |
| 7 | 3 | 22 | 4 |
| 8 | 4 | 23 | 1 |
| 9 | 4 | 24 | 2 |
| 10 | 4 | 25 | 4 |
| 11 | 2 | 26 | 2 |
| 12 | 3 | 27 | 3 |
| 13 | 4 | 28 | 4 |
| 14 | 2 | 29 | 2 |
| 15 | 4 | 30 | 4 |

**2 нче өлеш**

|  |  |
| --- | --- |
| **Бирем номеры** | **Җавап** |
| 31 | уңлы-суллы |
| 32 | сыртындагы |
| 33 | өтер |
| 34 | 9 |
| 35 | 21 |
| 36 | 5 |
| 37 | 15 |
| 38 | 11,15,20,24 |

**81 код 3 нче өлеш**

**3 НЧЕ ӨЛЕШНЕҢ СЫЙФАТЛАМАСЫ**

1) Фәттахов елгыр бия янына килде. 2) Ниндидер карарга килеп, ул кесәсенә тыгылды һәм аннан нәни генә пәке чыгарды, авызлык турыннан ике яклап та йөгән каешын кисте. 3) Ат сбруеның җаен ул яхшы белә, шуңа күрә каешларны бөтенләй үк кисеп чыгармады. 4) Алар иң кирәкле вакытында – ат кузгалып киткәндә генә өзелеп чыгарга тиешләр.

5) Ниһаять, Фәләхов иркен сулыш алып, елгыр бияне бер ялгызы калдырып китеп барды. 6) Ә атның үз хуҗасы – урман каравылчысы малае бу вакытта ике кулына ике морожный тотып чираттан чыгып килә иде. 7) Район сабан туеның ямьлелеге, гармун һәм җыр авазларыннан, чабышка әзерләнгән атларның матурлыгыннан башы әйләнгән чагы иде малайның. 8) Аңардан да бәхетле кем булды икән бу мизгелдә.

9) Ат чабышында катнашучылар мәйдан белән янәшәдә генә старт сызыгына тезелделәр. 10) Елгыр кола бия беренчеләрдән булып килеп басты. 11) Аның әледән-әле пошкырырга итенеп уңлы-суллы башын чайкавын сыртына менеп атланган малай яхшыга юрады. 12) Атналар, айлар буе яңакларын сыйпап, ялларын һәм койрыкларын тарап, үз куллары белән ашатып-эчертеп тәрбияләде ич ул аны.

13) Чемпион кушаматлы чабышкысын елгыр кола бия янәшәсенә китереп бастырды Фәләхов. 14) Бармакларыннан агып төшкән соңгы морожныен ялап торган малай моны искә дә алмады. 15) Чемпион тик торган җирендә берөзлексез тынгысызланып тоякларын биетте, ә кола бия исә, сыртындагы малайга нидер әйтергә теләгәндәй, каерылып-каерылып башын болгады, авызлык тимерен чәйнәде.

16) - Әйдәү, кузгалдык егетләр, - диде шунда башына чигүле кара түбәтәй кигән агай.

17) Шуны гына көтеп торган Фәләхов ике аягы белән берьюлы атының касыгына төртеп куйды һәм дуамалланып кинәт йөгәнен уңга, елгыр биягә таба тартты. 18) Ярсып алга томырылам дигән бия арткы аякларына басты, җайдак малай, атын тыя төшәргә чамалап, кинәт бөтен авырлыгын артка ташлады һәм йөгәне-ние белән ат аяклары арасына мәтәлде.

19) Чабышкылар артыннан өермә булып тузан гына күтәрелеп калды. 20) Малай күзләренә тулган кайнар тамчыларны яшерә алмый шырык-шырык борынын тартып кола бия артыннан китеп барды. 21) Юк, авыртудан, сызланудан түгел, шул тикле кеше карап торганда ат өстеннән егылып төшү гарьлегеннән иде булса кирәк аның яшьләре.

22) Мәйдан күздән югалганчы ат белән малай, сүз берләшкәндәй, иелгән башларын күтәрмәделәр. 23) Яңа гына булып узган күңелсезлектә алар икесе дә кемне дә булса башка берәүне түгел **<...>** бары тик үзләрен генә гаепле саныйлар иде. 24) Дөньяда көнчелек, мәкер дигән нәрсәләр булуы хакында һәм кайберәүләрнең мин-минлекләренә хуҗа була алмый, үзенекен итү, максатына ирешү юлында теләсә нинди чарадан да чирканмый эш итәргә сәләтле икәнлеген башларына да китереп карамадылар. 25) Җәй башының шушы матур иртәседәй чаклары иде ич әле аларның. *(Р. Мөхәммәдиевтән)*

|  |
| --- |
| **Текст турында мәгълүмат** |
| Чыганак: Мөхәммәдиев Р. Ак кыялар турында хыял.– Казан: Мәгариф нәшр., 1995. – 207-208 б. |

|  |  |
| --- | --- |
| **Төп проблемалар** | **Автор позициясе** |
| Кайбер кешеләр, үз максатына ирешү өчен, теләсә нинди начарлыкка, мәкергә бара. | Сабан туе кебек милли бәйрәмне Фәләхов үз максатына ирешү өчен куллана, хәтта кечкенә малайның тырышлыгын, аның өметләрен өзүдән дә чирканмый. |
| Күңел сафлыгы гаепне кешедән түгел, үзеңнән эзләүгә генә юл калдыра. | Малайның эчкерсезлеге, күңел сафлыгы килеп чыккан күңелсезлектә кемдер гаепле дигән уйга юл бирми. |

**Туган телдә белем бирү мәктәпләре укучылары өчен (81 код)**

**имтихан эшен бәяләү критерийлары**

|  |  |  |
| --- | --- | --- |
| **№** | ***Бәяләү критерийлары*** | **Баллар** |
| ***I*** | ***Иншаның эчтәлеге*** |  |
| **К1** | **Чыганак тексттагы проблемаларны формалаштыру** |  |
|  | Имтихан бирүче чыганак тексттагы проблемаларның берсен (теге яки бу формада) дөрес формалаштырган.  Проблеманы аңлау яки формалаштыруга бәйле фактик хаталар юк. | 1 |
| Имтихан бирүче чыганак тексттагы проблемаларның берсен дә дөрес формалаштыра алмаган. | 0 |
| **К2** | **Чыганак текстның формалаштырылган проблемасын аңлату** |  |
|  | Имтихан бирүче формалаштырган проблема чыганак текстка нигезләнеп аңлатылган. Язмасында чыганак текст проблемасын аңлауга бәйле фактик хаталар юк. | 2 |
| Имтихан бирүче формалаштырган чыганак текст проблемасы аңлатылган,  **ләкин**  чыганак текстка нигезләнмәгән  **яки**  язмасында чыганак текст проблемасын аңлауга бәйле 1 фактик хата бар. | 1 |
| Имтихан бирүче формалаштырган проблема аңлатылмаган,  **яки**  язмасында чыганак текст проблемасын аңлауга бәйле 1дән артык фактик хатасы бар,  **яки**  имтихан бирүче формалаштырмаган башка проблема аңлатылган,  **яки**  аңлатмалар урынына язмада текстның яки аның өзегенең эчтәлеге генә бирелгән,  **яки**  аңлатмалар урынына чыганак тексттан күләмле өзек кенә китерелгән. | 0 |
| **К3** | **Чыганак текст авторының позициясен чагылдыру** |  |
|  | Имтихан бирүче чыганак текст авторының (хикәяләүченең) аңлатылган проблемага бәйле позициясен дөрес формалаштырган.  Чыганак текст авторының позициясен аңлауга бәйле фактик хаталар юк.  Автор позициясен аңлауда фактик хаталар юк. | 1 |
| Чыганак текст авторының позициясе имтихан бирүче тарафыннан дөрес формалаштырылмаган,  **яки**  чыганак текст авторының позициясе формалаштырылмаган. | 0 |
| **К4** | **Имтихан бирүченең проблемага карата үз фикерен дәлилләве** |  |
|  | Имтихан бирүче үзе формалаштырган һәм текст авторы билгеләгән проблема буенча, фикерен (автор позициясе белән килешеп яки килешмичә) белдергән, дәлилләгән (**2 дән ким булмаган дәлил китергән, шуларның берсе матур, публицистик яки фәнни әдәбиятка карый**). | 3 |
| Имтихан бирүче үзе формалаштырган һәм текст авторы билгеләгән проблема буенча, фикерен (автор позициясе белән килешеп яки килешмичә) белдергән, дәлилләгән (белеменә, тормыш тәҗрибәсенә таянып, **2 дән ким булмаган** дәлил китергән),  **яки**  **матур, публицистик яки фәнни әдәбиятка караган 1 генә дәлил китергән**. | 2 |
| Имтихан бирүче үзе формалаштырган һәм текст авторы билгеләгән проблема буенча, фикерен (автор позициясе белән килешеп яки килешмичә) белдергән, белеменә, тормыш тәҗрибәсенә таянып дәлилләгән (**1** дәлил китергән). | 1 |
| Имтихан бирүче үзе формалаштырган һәм текст авторы билгеләгән проблема буенча, фикерен (автор позициясе белән килешеп яки килешмичә) белдергән, **ләкин дәлилләмәгән,**  **яки**  имтихан бирүче фикере формаль рәвештә генә (мәсәлән, “Мин автор фикере белән риза / риза түгел”) бирелгән,  **яки**  имтихан бирүче фикере язмада бөтенләй чагылыш тапмаган. | 0 |
| ***II*** | ***Иншаның тел ягы*** |  |
| **К5** | **Язманың мәгънәви бөтенлеге, сөйләм бәйләнешлелеге, язу эзлеклелеге** |  |
|  | Имтихан бирүченең эше мәгънәви бөтенлеге, сөйләм бәйләнешлелеге һәм язу эзлеклелеге белән характерлана:  – логик хаталар юк, язуда эзлеклелек бозылмаган;  – абзацларга бүленештә хаталар юк. | 2 |
| Имтихан бирүченең эше мәгънәви бөтенлеге, сөйләм бәйләнешлелеге һәм язу эзлеклелеге белән характерлана,  **ләкин**  1 логик хатасы бар,  **һәм/яки**  абзацларга бүленештә **1** урында хата бар. | 1 |
| Язмада сөйләм үстерүгә омтылыш бар,  **ләкин**  логик хаталарның саны 1 дән артык,  **һәм/яки**  абзацларга бүленештә **2** урында хата бар. | 0 |
| **К6** | **Төгәллек һәм сөйләм матурлыгы** |  |
|  | Язмада имтихан бирүченең фикере төгәл, төрле грамматик формалар кулланылган. | 2 |
| Язмада фикер төгәл,  **Ләкин** бер генә төрле сөйләм калыпларыннан файдаланылган,  **яки**  язмада төрле грамматик формалар кулланылган,  **ләкин** фикер төгәллеге бозылган. | 1 |
| Сүз байлыгыннан тиешенчә файдалана алмаган, бер үк төрле җөмлә калыпларын гына кулланган. | 0 |
| ***III*** | ***Грамоталылык*** |  |
| **К7** | **Орфографик нормаларның үтәлеше** |  |
|  | Орфографик хаталары юк (яки тупас булмаган 1 хатасы бар). | 3 |
| Хатасы 2 дән артык түгел. | 2 |
| 3-4 хата җибәрелгән | 1 |
| Хаталарының саны 4 тән артык | 0 |
| **К8** | **Пунктуацион нормаларның үтәлеше** |  |
|  | Пунктуацион хаталары юк (яки тупас булмаган 1 хатасы бар). | 3 |
| 1-3 хатасы бар. | 2 |
| 4-5 хатасы бар. | 1 |
| Хаталарының саны 5 тән артык | 0 |
| **К9** | **Тел нормаларының үтәлеше** |  |
|  | Грамматик хаталары юк | 2 |
| 1–2 хатасы бар | 1 |
| Хаталарының саны 2 дән артык | 0 |
| **К10** | **Сөйләм нормаларының үтәлеше** |  |
|  | Сөйләмгә кагылышлы 1 генә хатасы бар | 2 |
| **2–3** хатасы бар | 1 |
| Хаталарының саны **3** тән артык | 0 |
| **К11** | **Этикага кагылышлы нормаларның үтәлеше** |  |
|  | Этикага кагылышлы хаталары юк | 1 |
| Хаталары бар (1 һәм 1дән күбрәк) | 0 |
| **К12** | **Язмада фактларны бирүдәге төгәллекнең үтәлеше** |  |
|  | Фактик хаталары юк | 1 |
| Фактик хаталары бар | 0 |
| **Язма эш өчен максималь балл** | | **23** |

Грамоталылыкны (К7-К10) бәяләгәндә, укучы язмасының күләме исәпкә алына. Таблицада күрсәтелгән бәяләү нормалары күләме 150-300 сүздән торган язмаларны бәяләү өчен тәкъдим ителә.

Әгәр укучының язмасы 70 сүздән кимрәк булса, андый эш 0 балл белән бәяләнә, бирем үтәлмәгән булып санала.

Әгәр укучының язмасы 70 сүздән 150 сүзгә кадәр күләмдә булса, К7-К10 нчы критерийлардагы хаталары киметелә. **Бу критерийлар буенча 2 балл түбәндәге очракларда куела:**

К7 – орфографик хаталары юк (яки тупас булмаган 1 хатасы бар);

К8 – тыныш билгеләренә кагылышлы хаталары юк (яки тупас булмаган 1 хатасы бар).

**Бу критерийлар буенча 1 балл түбәндәге очракларда куела:**

К7 – хатасы 2 дән артык түгел;

К8 – 1-3 хатасы бар;

К9 – грамматик хаталары юк;

К10 – сөйләмгә кагылышлы хаталары 1 дән артык түгел.

Әгәр укучының язмасы 70 сүздән 150 сүзгә кадәр күләмдә генә булса, К7-К12 критерийлары буенча югары балл бөтенләй куелмый.

Әгәр укучының язмасында автор текстының эчтәлеге генә чагылыш тапса яки автор тексты бернинди аңлатмаларсыз күчереп кенә алынган булса, К1-К12 нче критерийлары буенча бу эш 0 балл белән бәяләнә. Чыганак текстка нигезләнмичә язылган эш бәяләнми.